მანუელ როხასი
მანუელ როხასი (ტაგალ. Manuel Acuña Roxas; დ. 1 იანვარი, 1892, კაპისი, ფილიპინები — გ. 15 აპრილი, 1948, კლარკის ავიაბაზა ანჯელისი, ფილიპინები) — ფილიპინელი პოლიტიკოსი, ფილიპინების პირველი პრეზიდენტი აშშ-ისაგან დამოუკიდებლობის გამოცხადების შემდეგ (1946—1948 წწ.). დაიბადა 1892 წელს. 1913 წელს დაამთავრა ფილიპინების უნივერსიტეტი იურისტის სპეციალობით. 1917 წელს მშობლიური ქალაქის კაპისის მუნიციპალიტეტში არჩევით დაიწყო მისი პოლიტიკური კარიერა. 1919–1921 წლებში კაპისის პროვინციის გუბერნატორია. 1935–1938 წლებში ფილიპინების საკანონმდებლო კრების დეპუტატია, ხოლო 1938–1941 წლებში — ფინანსთა მინისტრი. იაპონური ოკუპაციის შემდეგ მხარი დაუჭირა პრო-იაპონურ პრეზიდენტ ხოსე ლაურელის, რის გამოც ომის შემდეგ დაადანაშაულეს კოლაბორაციონიზმში. დაგლას მაკარტურის მხარდაჭერის შემდეგ ბრალდება მოუხსნეს. მეორე მსოფლიო ომის დასრულების დროს მანუელ როხასი სენატის თავმჯდომარეა. 1946 წლის 28 მაისს აირჩიეს ფილიპინების თანამეგობრობის პრეზიდენტად. 1946 წლის 4 ივლისს, მას შემდეგ, რაც ფილიპინებმა დამოუკიდებლობა მიიღო ამერიკისაგან გახდა დამოუკიდებელი ფილიპინების პირველი პრეზიდენტი. გარდაიცვალა 1948 წლის 15 აპრილის გულის შეტევით.